《望云楼》
宋代·杨学李

楼前山色青如鬟，楼高夜映心斗寒。
推窗纵目纳吟思，倚槛爽气生眉端。
荒烟宿霭迷野甸，古崖怪石横惊渊。
城孤下瞰天蘸碧，日永坐听风鸣銮。
登临独慨城郭是，把酒一酹还三汉。
虽未如元龙高卧之百尺，已不减庾公步月之游观。
又何须黄鹤霄汉之浩渺，亦可相岳阳烟水之弥漫。
岿然独立贺江许，已矣楼中沸歌舞。
胜境无诗亦可羞，谩自檐楹庇风雨。
望云人远迹生尘，只有江流自今古。

作者简介：杨学李，字希圣，号明斋，眉山（今属四川）人（《元诗选》癸集）。宋遗民。从作品观察，元时曾为贺州地方官。今录诗四首。